MogaLe: Ee. O tla realo ka gore o lebetše ka mo tatago a bego a humile ka gona, gomme dikgaetšedi tša gago di lemetše ka lebaka la go se godišwe bjalo ka bana ba bangwe. O a lebala gore bana ba tšeela phadišano godimo, le gore ge ba gola ba phala bangwe, ba rata go eba bjalo go ya go ile, mola ba sa lemoge gore tšeo ba di kgantšhago ga se tša bona. Ba tla ba ba sa tsebe le go itirela mohla ba gotše. Ditšwammeleng di a baba. Bjale ge o lema bana ka dilo tšeo ba sa di šomelago, ba tla di kwela bohloko bjang Kgopolo ya ngwana ga se ya felela! E nyaka go kobollwa ke motho yo mogolo neng le neng. Ga go na ngwana wa lehono le ngwana wa kgale. Ngwana ke ngwana. Bana bohle ba rata go direga seo se ba thabišago lehono, ba sa rate go tseba gore se tlile bjang. Ke rena re swanetšego go ba kobolla. Patla ge e kobegile e kobollwa ka mollo. O ra gore mong ge a e fiša ga a e rate O a e rata eupša o a tseba gore go tloga mollong e ka se sa kobega gape. E tla napa ya mo thuša go ya go ile, gammogo le ba bangwe bao ba nyakago thušo ya yona; ya napa ya retega. Ge patla e kobegile gomme e sa tsentšhwe mollong gore e kobolloge, e tla kobega go ya go ile?